DRAMMEN: Etter hva Drammens Tidende erfarer har Strømsgodset forhandlet med Gent de siste dagene.

Godset skal kreve rundt 15 millioner kroner for å slippe eikværingen og partene jobber nå for å komme til enighet.

Etter hva Drammens Tidende forstår er ikke partene langt unna hverandre.

Sportssjef Jostein Flo vil ikke kommentere opplysningene Drammens Tidende har fått.

Hvis klubbene kommer til enighet i løpet av helgen vil 22-åringen om kort tid reise til Belgia for medisinsk test og for å sluttføre overgangen.

I forrige uke meldte Drammens Tidende at Strømsgodset hadde mottatt tosifrede millionbeløp på Mendonca Wikheim og Fossum - og erfarte at det skulle være Gent som ønsket å sikre seg kantspilleren.

LES MER: Storklubber har lagt inn tosifrede millionbeløp på Wikheim og Fossum.

Fikk lønn for strevet

22-åringen startet 27 av 30 seriekamper for Strømgodset i 2015-sesongen og var en av lagets beste spillere. Mendonca Wikheim stoppet på ni mål og åtte målgivende pasninger i det som var hans definitive gjennombrudd i eliteserien.

Eikværingen var svært nær en overgang til danske FC Midtjylland i sommer. Den gang sa eikværingen til Drammens Tidende at han var skuffet over at overgangen strandet i siste liten, men at han bare skulle fortsette å jobbe hardt for at en lignende mulighet skulle dukke opp igjen.

Og nå ser det altså ut til at venstrekanten får betalt for innsatsen.

FC Midtjylland skal for øvrig ha vært svært interesserte i Mendonca Wikheim denne gangen også.

Gikk videre i Champions League

Gent ligger for tiden på 2. plass i den belgiske toppdivisjonen, men er à poeng med serieleder Club Brugge.

Det mest imponerende er at belgierne er klare for åttedelsfinale i Champions League etter å ha gått videre fra gruppe H, som bestod av Zenit, Valencia og Lyon.

The Buffalos trenes av belgiske Hein Vanhaezebrouck.

Norske Trond Sollied (56) har trent Gent i tre perioder - sist fra 2011-12.

Mendonca Wikheim har kontrakt med Godset fram til sommeren 2017.